《移居》
宋代·李洪

僦屋东瓯城，爽气挹西山。
飓风忽作恶，柴荆不容关。
再徙得陋巷，藩拔井亦眢。
稍毕涂塈功，已觉容膝安。
庭前木亦嘉，修竹才数竿。
幽艳海榴红，翠幄霜苞丹。
明窗置棐几，荒畦整药栏。
儿曹颇解事，扫径见秋兰。
邻里来相贺，知我非热官。
使令勿狙诈。办此良独难。
未祭孙宝灶，且乐陶令閒。
今日我重九，一酌还酡颜。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。